**Білім алушылардың ауызекі сөйлеу дағдыларын дамыту жолдары**

Қазіргі қоғам талабына сай мемлекет басқару саласында, қаржы, экономика, менеджмент, есеп және аудит, салық, банк, т.б. экономика салаларында қазақ тілі кеңінен сұранысқа ие болуда. Бұл бүгінгі білім алушы студент – ертеңгі ел басқарушы білікті маманның алдында жаңа міндет – кәсіби терминдерді меңгеруді қажет. Осындай талаптарды іске асыру барысында орта арайы және жоғары оқу орындарында қазақ тілін оқыту ісінде жаңа міндеттер туындайды. Бұл мәселені кәсіби қазақ тілінде дұрыс сөйлей білетін, жоғары білімді экономика саласындағы мамандарды даярлау және олардың сөздік қорын кәсіби лексикамен дамытумен байланыстыруға болады. Өйткені, қазіргі кезде экономика саласындағы қызметкер қазақ тілінде сауатты сөйлеп қана қоймай, Қазақстан Республикасының Заңдарын (кеден ісі және салық, банк ісі, т.б. туралы), жарлықтарын, үкімдерін қазақ тілінде дұрыс түсіне білуі қажет. Осындай дағдыларды қалыптастыруда студенттердің сөздік қорын, кәсіби лексикасын дамыту ісі жақсы нәтиже берері сөзсіз. Бұл қазақ тілін мамандыққа сай оқытуды жақсартуды қажет етеді.   
 Бүгінгі менеджер, қаржыгер, есепші экономикалық өзгерістермен деңгейлес болу үшін міндетті түрде, ғылыми және экономикалық терминдерді толық және жан-жақты игеруі тиіс. Себебі, осы күнге дейінгі ғылыми және экономикалық терминдер, біріншіден, ешқандай өзгеріссіз, шетел тілдерінде, әсіресе, орыс тілінде, қалай қолданылып келеді, екіншіден, шетел терминдері орыс тіліне аударылып, қазақ тілінде орыс тіліндегі аудармасы пайдаланылады. Соның салдарынан осы уақытқа дейін тек орысша-қазақша, қазақша-орысша терминологиялық сөздіктер басылып шықты, ал келешек экономикалық мамандар – студенттерге көбіне түсініксіз болып келді. Қазіргі заман талабына сай мемлекеттік тілді жетік меңгерген кәсіби білікті маман даярлау ісі қолға алынуда. Орта арнайы, жоғары оқу орындарында білім берудің мемлекеттік стандарты негізінде жасалған қазақ тілінің типтік бағдарламасында студенттердің кәсіби деңгейін жетілдіру көзделіп, мамандық әлеміне арнайы бір семестр арналған. Бұл семестрде студенттің өз мамандығына қатысты кәсіби терминдермен, тілдік ұғымдармен танысуына мүмкіндіктер беріледі. Яғни он бір жыл бойы қазақ тілін мектеп бағдарламасы бойынша оқып-біліп келген жас талап ендігі жерде кәсіби тілде сөйлеп, өзінің өмірлік кәсібіне қатысты мәліметтермен танысуы қажет. Адамдардың қоғамда өзара қатынас жасап, пікір алысып түсінісетін құралы – тіл екендігі баршамызға аян. Тілдік ұғымдарды меңгеру, оларды күнделікті тәжірибеде қолдану, түрлі ғылыми пәндер жүйесін меңгерудің бәрі де тілдік атау сөздерімен, ұғымдарымен бейнеленеді. Сөйтіп адамның ойлауы мен сөйлеуі қанат жайып өрістеп, дүниенің сырын танып біледі.

Тілдің осындай ерекшеліктерін айта келіп, алдымызда отырған студенттік аудиторияны алсақ, олардың көбінің ауызекі сөйлеу тілі де, қатесіз жазу жақтары да әлі толық қалыптаспағанын байқап жүрміз.

Өкінішке орай, жоғары оқу орындарының өзінде-ақ тіл дамыту сабақтары, кәсіби арнайы мәтіндерді меңгеру жұмыстары көбіне студенттердің жазу, айту жақтарын түзетуге, ережелерді еске түсіруге, сондай-ақ кей сәттерде тілдік мәселелерді қайта түсіндіруге жұмсалады. Ауызекі сөйлеу тілін кәсіби мәтіндер арқылы дамыту – заман талабы.

Оқытылуға алынған мәтіндер құрылымына тоқталсақ, бұл мәтіндер үйренушінің тілдік қабілетіне сәйкес жеңілдетілген, түсінікті болғаны жөн. Сабақта пайдаланылатын мәтін ғылыми тұрғыда сұрыпталған, өңделген болуы керек. Мұндай мәтіндерді сұрыптауға зерттеушілер әр қырынан келіп, көптеген талаптар қояды: «Мәтін шартты түрде екі қырынан: мазмұндық-әдістемелік және лексика-синтаксистік, стильдік жағынан тексеріліп, бағаланады».

Білім алушыларға сапалы да, тиянақты білім берудің негізі – білім алу пәнін жан-жақты меңгерту, білім алушының санасына жеткізе білу, оның шығармашылық ойлауын қалыптастыру, оқытудың заманауи белсенді әдістерін қолдану.

Өзге тілде оқитын білім алушыларға қазақ тілін игертудің бамсты мақсаты - оқушыларға қазақ тілін үйрету, олардың ойлау қабілеті мен сауаттылығын  арттыру, қазақ тілінде сөйлеу, жаза білу  дәрежесіне жеткізу, қазақ халқының әдет-ғұрпын, тарихын танып білуге үйрету, мемлекеттік тілді құрметтеуге тәрбиелеу, сонымен қатар туған жерін, қоршаған ортаны, айналамыздағы болып жатқан тіршілікпен жан-жақты терең таныстыру. Білім алушылардың қазақ тілін оқу барысында оқытушының қойған сұрақтарын түсініп, оған жауап беруге, үйренген сөздерін дұрыс айтуға, әсіресе, құрамында қазақ тіліне тән дыбыстары бар сөздер мен сөз тіркестерін дұрыс қолданып, сөйлемді дұрыс құруға үйрету қажет. Оқу орыс тілінде жүретін білім беру оқу орындарында қазақ тілі пәнін оқытудың мақсаты оқушылардың қарым-қатынас біліктілігін қалыптастыру және дамыту, яғни тілдік жіне танымдық біліктілікпен қамтамасыз ету екендігі Қазақстан Республикасының жалпы білім берудің мемлекеттік стандартында да көрсетілген.

Мемлекеттік тілді үйретуде басты мақсат - тіл дамыту мақсаты болғандықтан, сабақ барысында көздейтін мақсат - оқушылардың сөйлеу  тілін, сауаттылығын таныту, тілді үйретуде әдіс-тәсілдер, оны қызықтырып  оқыту амалдары арқылы қазақ тілінде еркін сөйлей білу дағдыларын  қалыптастырып, оқушылардың  лексикалық қорын байытып, мемлекеттік  тілде сөйлей, оқи, жаза білуге  үйрету.

Тіл дамыту - тіл үйретудегі қарым-қатынас құралын іске асыру. Білім алушының тілін дамыту лексикалық және грамматикалық тұлғаларды меңгерту, оларды сөйлемде қолдану дағдыларын қалыптастыру, сөз, сөз тіркесі, сөйлем арқылы тілдік әрекетке жетелеу болып табылады. Сөз, сөз тіркесі, сөйлем - байланыстыра сөйлеудің бастапқы алғы шарттары. Сөйлеу үшін білім алушының жеткілікті белсенді қоры болу керек, әрі байланыстырып сөйлем құрау заңдылықтарын оқушыға ереже түрінде емес, әр сабақта тәжірибе түрінде меңгертіп, дағды қалыптастыру қажет. Тілдесім әрекетіне жету үшін жеткілікті сөзді қор болуы да маңызды, сөздік қоры мол адам өз ойын екінші адамға жеткізуге қиындық тудырмайды. Сондықтан білім алушының сөздік қорын байытуға үлкен мән беру керек[3]. Қай тілді үйренбейік, алдымен оның сөздік қорын меңгерту қажет. Демек, сөз өзінен өзі жиналмайды, оны жоспармен, белгілі бір жүйемен меңгерген жөн. Басқа да  әдістемелік әдебиеттерге шолу жасағанымызда, сөзді меңгеруде тақырыптық жүйенің дұрыстығын айтады. Яғни, әр түрлі лексикалық тақырыптарға байланысты айналаны, қоршаған ортаны бейнелейтін, танытатын сөздерді меңгерген ұтымдырақ. Сондықтан қазақ тілін үйрену барысында білім алушылардың кәсіби шеңберінде міндетті түрде меңгеруге тиісті сөздерінің тізімін жасау керек. Оларлың үйренген сөздерін берік қалыптастыру үшін мына мәселелер ескерілуге тиіс: сөзге дұрыс екпін түсіріп айту, сөздің мағынасын дұрыс түсіну, орфографиялық жағынан дұрыс жазып, сөйлем ішінде пайдалана білу.

Білім алушылардың меңгерген сөздік қорларын бекітіп, білімдерін молайтып, сауатты  да мәдени-эстетикалық деңгейде сөйлесе алуға үйретуге болады. Білім алушы әр сабақ сайын жаңа сөз үйреніп, оны сабақ барысында бірнеше рет қайталап, жазбаша және ауызша жұмыс түрлерімен байланыстырып,  санасына берік сақтаса  ғана  ол сөздік қорына енеді.

Қазіргі кездегі қоғамның ақпараттану жағдайында ақпараттық технологиялардың қарқынды дамуы адам өмірінің әртүрлі саласына біртіндеп өзгерістер енгізуде. Ақпараттандыру ісі білім беру жүйесінің даму жолына да ықпалын тигізуде[4]. Сондықтан да, қазақ тілін оқытуда интерактивті тақтаның тиімділігі өте зор.

Сабақта білім алушылардың сөйлеу тілдерін арттыру барысында жұмыс  жүргізудің бірі - мәтінмен жұмыс. Мәтінмен жұмыс - дегеніміз сабақта   өтілетін әр түрлі  жұмыстардың  жиынтығынан құрылады. Мәтінмен жұмыс істер алдында міндетті түрде мәтіндегі кездесетін таныс емес сөздермен тиянақты жұмыс істеу керек. Жаңа сөздердің мағынасын оқушылар түсініп, меңгерулері тиіс. Мәтінмен жұмыс  істеуді мынадай түрде  меңгеруге болады: толық мәнерлеп  оқу, мәтінді  екіге  бөліп екі қатарға тапсырма  беру,  білім алушыларды  өздеріне  тиісті мәтінді  оқып, бір-біріне мазмұнын  айтып беруді дағдыландыру, кейін оларды бір-біріне  сұрақ қойып оған жауап беруі тиіс. Бұл жұмыста оқушының сөйлемді дұрыс  құрастырып  айтуына, сұрақты дұрыс қойғанына, оған жауап беруіне назар  аударылады. Осындай жүйелі жұмыс арқасында білім алушылар сұрақты еркін  қойып, жауап бере алады.

Қазақ тілі сабағында тілдік тіректер арқылы ауызекі сөйлеу дағдысын қалыптастыру.Өтілген мәтін негізінде тірек сөздер беріліп, орыс тіліне аударылып, сөз тіркетсерін құратып, сол сөз тіркестерінің негізінде сөйлем құратып, сонымен қатар мәтінді мазмұндауға да мүмкіндік береді.

Қазақ тілін оқытуда ауызекі сөйлеудің рөлі өте зор.Себебі, ауызша сөйлеу арқылы адамдар бір-бірін түсінеді, өз ойларын айтады, дәлелдейді, естіген, айтылған хабарға өз көңіл-күй қатынасын білдіреді.Сөйлеудің екі түрі бар. Олар: монологтық, диалогтық.

Диалог-екі немесе бірнеше адамның сұрақ-жауап ретінде сөйлесіп,тіл қатысуы.Диалогтық сөйлеу алдын ала жоспарланбайды,сөйлесу кезінде пайда болады. Білім алушылар жалпы, арнаулы сұрақтарды қоя алуы, әр түрлі сұрақтарға жауап бере алуы, өтініш, бір нәрсемен келісетінін немесе келіспейтінін білдіре алуы керек. Диалогтық сөйлеуді дамытуда дискуссия-сабақ,экскурсия-сабақ,ойын-сабақ,талқылау сабақтарының рөлі зор. Оны құрастыру үшін бір тақырып бойынша білім алушының сөздік қорын дамыту, жаңа сөздер үйретіп, мағынасын түсіндіре отырып, оларды жасайтын формаларды меңгертіп, сөйлем құрауға үйрету, сөз бен сөзді байланыстыруға, ауызша ойларын жүйелі айтуға, әңгімелеуге жаттықтыру керек.

Монологты сөйлеуді дамыту сабақтары- қазақ тіліне оқытудағы негізгі сабақтардың бірі. Монологтық сөйлеу алдынала әзірленуді талап етеді.[3]

Қазақ тілін оқытуда тілдік тіректер арқылы білім алушылардың білім, білік дағдыларын дамыту басты мақсат болып табылады. Егер білім алушыларды қазақ тілінде тілдік тіректер арқылы монолог түрінде сөйлеуге үйретсе, онда олардың сөйлеу қабілеттері, танымдық қызығушылықтары, мәтін мен жұмыс жасау кезінде шығармашылық дағдылары қалыптасып қана қоймай, олар қазақ тілінде еркін сөйлеуге машықтанады. Білім алушыларды монолог түрінде сөйлеуге үйретуде тілдік тіректердің маңызы зор.

Сөйтіп, жоғарыда аталған әдіс-тәсілдерді қолдана отырып, оқытушы әр сабақ сайын білім алушыға жағдай жасап түрлі технологияларды жүйелі қолданып, оларды шығармашылықпен пайдалана білсе, жақсы нәтижелерге қол жеткізуге болады. Сондықтан да осындай әр түрлі тіл дамыту жұмысын жүргізу кезінде білім алушылардың ой-өрісін дамытуға, терең білім алуларына мүмкіндік туады.

Қорытындылайтын болсақ ауызекі сөйлеуді қалыптастыру үшін тілді үйренуші әр сабақта жаңа білім алып қоюмен шектелмей, өз бетінше ізденіп, талдап, пікір таластыру деңгейіне жетіп,даму біліктілігін жетілдіріп отыруы қажет. Сонда ғана ол ауызекі сөйлеу мақсатына жете алады.

**Қолданылған әдебиеттер:**

            1.Назарбаев Н.Ә. Қазақстан халқының әл-ауқатын арттыру-мемлекеттік саясаттың басты мақсаты.Қазақстан Республикасының Президенті Нұрсұлтан Назарбаевтың Қазақстан халқына Жолдауы. Астана «Елорда», 2008ж. 23-бет.

            2. «Открытая школа» информационно-методический журнал,2011г. №2 (103), стр.12.

            3. «Қазақ тілі мен әдебиеті орыс мектебінде» республикалық ғылыми-педагогикалық басылым, 2007жыл №8, 24-25бет.

            4. «Білім-Образование» ғылыми-педагогикалық журнал, 2009 жыл №1(43) 16 бет.